钦定古今图书集成/理学汇编/学行典/第106卷 > 朱子全书 > 《答林谦之》
## 钦定古今图书集成/理学汇编/学行典/第106卷 > 朱子全书 > 《答林谦之》

自昔圣贤教人之法，莫不使之以孝弟忠信、庄敬持
养为下学之本。而后博观众理，近思密察，因践履之
实以致其知。其发端启要，又皆简易明白，初若无难
解者，而及其至也，则有学者终身思勉而不能至焉。
盖非思虑揣度之难，而躬行默契之不易。故曰：“夫子
之文章可得而闻也，夫子之言性与天道，不可得而
闻也。”夫圣门之学，所以从容积累，涵养成就，随其浅
深，无非实学者。其以此与今之学者则不然，盖未明
一理而已，傲然自处，以上智生知之流，视圣贤平日
指示学者入德之门至亲切处，例以为钝根小子之
学，无足留意。其平居道说，无非子贡所谓不可得而
闻者，往往务为险怪悬绝之言以相高，甚者至于“周
行却立，瞬目扬眉”，内以自欺，外以惑众，此风肆行，日以益甚，使圣贤至诚善诱之教，反为荒幻险薄之资，
仁义充塞，甚可惧也。